**Саха тылын уруогар остуол оонньуутун туһаныы көдьүүһэ.**

Саҥа үйэ оҕото сайдыылаах, олоҕу кытта тэҥҥэ билиитэ-көрүүтэ кэҥиир. Бу чахчы үчүгэй көрдөрүү буолан баран, төрүт тылы үөрэтиигэ үгүс харгыстары үөскэтэр. Ол курдук, кэм сайдыытын тэҥэ тыл-өс эмиэ сайдар, ол гынан баран сайдар тыла үксэ омуктуу (английскай, нуучча) тыл буолар. Тоҕо диэтэргит, бу научно-техническэй тыл, сайдыы барар хайысхатыгар туһаныллар тыл буолан, төрүт тылларга олус охсуулааҕа билиннэ.

 Аныгы технократия үйэтин оҕолоро бу ХХI үйэҕэ араас хайысханан хааччаҕа суох сайдыахпытын сөптөөх кэмигэр олоробут. Ол гынан баран, биһиги өбүгэлэрбит сүдү айымньыларын, тылбытын-өспүтүн, сиэрбитин-туоммутун омук быһыытынан култуурабытын умнубакка үөрэтиэхтээхпит уонна тарҕатыахтаахпыт. Тылы билии уонна сатаан омугун тылынан саҥарыы киһи сайдыытын уонна билиитин таһымын бэлиэтэ буолара чахчы. Ол иһин хас биирдиибит тылбытын билэ сатыахтаахпыт, билбэппитин үөрэтэн өйбүтүгэр хатаан, саҥарарбытыгар туттар буолуохтаахпыт. Онно бу тылбаастаммыт “ТЫЛЫ АС” оонньуу көмө буолуохтаах диэн эрэнэбит.

Бу оонньууну оҥоруохпут иннинэ биһиги кылааска саҥа чаастарынан тыллары толкуйдаан баран, бөлөҕүнэн оонньоон көрбүппүт онтон маннык оонньууну карточкалаан оҥорорго санаммыппыт. Карточка оҥорорбутугар кылааспыт оҕолоро көмөлөспүттэрэ.

 Бу оонньуу соруга диэн каарточка5а баар тыллары таайыы. Каарточка5а суруллубут тылы утары олорооччугар таайтаран, суруллубут тылы хатылаабакка синонимнарын уонна быһаарыыларын туттан таайтарыахтааххын. Ким төһө элбэҕи таайбытынан баал ылар уонна хаамыы хонуутугар фишкатын сыҕарытан иһэр. Оонньуу быраабылатын араастаан уустугурдан иһиэххэ эмиэ сөп.

Тыл оонньуулара үөрэнээччи тылын саппааһа, айар, толкуйдуур, ситимнээн кэпсиир, ойуулаан-дьүһүннээн, уобарастаан өйдүүр дьоҕура сайдарыгар, элбэҕи билэригэр, айарыгар олус наадалаах уонна тирэх буолар. Үөрэнээччи булугас өйүн эрчийэн, тыл баайын баһылаан төрөөбүт тылын үйэтитэр, сахалыы тыынныыр, баай тыллаах дьон буолалларыгар көмөлөһөр. Тылы кыра эрдэхтэн үөрэттэххэ туһунан толкуйдаах, сайдыылаах, билиилээх буола улаатар. Итиннэ тыл оонньуута улахан олугу уурар.

Остуол оонньуута оҕолорго билии ыларга, тылы билэргэ, ол эбэтэр тыл саппааһа байарыгар төһө көмөлөөх уонна туһалаах буоларын ыйытынньык нөҥүө быһаардыбыт. 6-кылаастарга 32 үөрэнээччи ыйытылынна, 7-кылааска 16, 8-кылааска 29 үөрэнээччи ыйытылынна. Уопсайа 77 үөрэнээччи кытынна уонна оонньууну биһирээтэ, тыл эбии таҥылларыгар баҕа санааларын эттилэр.

Ол түмүгэр маннык хартыына таҕыта:

Остуол оонньуута быраабылата судургу буолара оонньооччуну салыннарбат уонна чаҕыппат. Биһиги талбыт оонньуубут быраабылата боростуой, онон оҕолор тута өйдөөн, ылынан оонньууллар. Оонньуу хонуулааҕа азарт эбэр. Ол аата күрэхтэһии, куоталаһыы эмиэ баар. Оонньууга тэтими кумах чаһы биэрэр. Маны барытын тутуһан оонньоотоххо олус интириэһинэй. Карточкаларга тыллары наардаан 8 гына суруйбуппут. Карточка холуодалара уустук уонна күннээҕи туттуллар тыллар диэн наардыахха сөп. Биһиги темабыт үксүн дьыл кэмнэрин тыллара. Манна аат тыллар, туохтуурдар уонна даҕааһын аат тыллара киирэ сылдьаллар. Салгыы сайдарбытыгар араас тыллары эбэн, уустугурдан иһиэхпит.

Оонньуубут бу курдук маллардаах: оонньуу хонуута, кумах чаһы, карточкалар, фишкалар уонна сорудахтар баар буолуохтара.

1. “Алиас” оонньууга хамаанданан, паранан уочаратынан оонньонор. Тылы быһаарааччы түһүмэх аайы уларыйан иһэр.
2. Хас тылы таайаҕын да оччо хаамыыны оҥороҕун. Пааранан оонньуурга таайтарааччы хаамыыта таайааччытттан тутулуктанар. (төһөнү таайар да оччону таайтарааччы хаамар)
3. Алҕас тылы туттан кэбистэххитинэ ыстырааптанаҕын.
4. Хаамар хонууга баар сыыппара хаһыс тылы ааҕаргын бэлиэтиир. (карточкаҕа 8 тыл, оонньуу хонуутугар 8-тыы хаамар сыыппара баар)
5. Биэтэккэ бастакы кэлбит хамаанда бастыыр.

**Оонньууга бэлэмнэнии:**

**1.**оонньуу хонуутун тэнитэн уураҕыт онно карточкалары умса уурталыыгыт.

**2**. Хонуу ортотугар кумах чаһыны уураҕыт.

**3**. Хамаанданан эбэтэр пааранан архсан оонньуугут.

**Тылы таайтарыы быраабылата:**

Карточкаҕа аат тыл, туохтуур, даҕааһын аат барыта баар. Тыллары таайтараргар кумах чаһыны эргитэҕин уонна оонньуу саҕаланар. Тэтимнээх соҕустук тыл олоҕун эппэккэ синонимынан, антонимынан эбэтэр быһааран таайтараҕын. Туттан-хаптан көрдөрөр эмиэ көҥүллэнэр. Тыл нууччалыы тылбааһын туттар көҥүллэммэт эрээри сорох оонньууга ол оонньооччулар сүбэлэринэн туттуллуон сөп.

Алҕас тыл олоҕун туттан таайтардахха хамаанда ыстырааптанар, биир хаамыыны төннөр. Онон оонньооччулар болҕомтолоохтук истэн олороллорун сүбэлиибит.

**Оонньуу маллара**: кумах чаһы, хаамыы хонуута, 27 карточка, фишкалар.

*Ыстатыйа ааптара саха тылын уонна лэтэрэтиирэтин учуутала Н.Н.Иванова. Дьокуускай куорат, Хатас орто оскуолата.*

*2024сыл.*